遊靈隠寺
作者：程公許
朝代：宋

paragraphs: 夙好在巖壑，强持縛纓簪。
野性當奈何，惝恍如驚麕。
京華百萬家，𧥄𧥄瓦疊鱗。
海氣蕩煩暑，作威凌轢人。
湖山招我來，九里松風清。
稽首靈鷲山，西瞻目若營。
云何一峰碧，飛來如羽輕。
俗見囿畛域，達觀渺沙塵。
不見毗耶離，示病老浄名。
古掌斷世界，猶如陶家輪。
竺慧去不返，雪猿呼莫聞。
斯言誰與證，萬壑空烟雲。
老禪法龍象，談麈紛縱橫。
萍蓬萬里外，繾綣猶鄉情。
齋盂乳鋪玉，茗椀花糝瓊。
兩腋扶清風，取意巖壑行。
冷泉掬清泚，五峰凌崢嶸。
真賞味無味，內觀湛空明。
可能一枝筇，雲水自由身。
永愧隠峰老，勇決拂衣巾。